
1. Criza irakiană 

 

Administraţia americană a avertizat, la 12 martie a.c., că preşedintele irakian, Saddam Hussein, nu mai are decât foarte puţin timp pentru a alege între o dezarmare completă şi un război. "Vom pune capăt acestei crize în curând (...), punctul nostru de vedere este că a venit momentul să terminăm cu problema dezarmării Irakului", a declarat consilierul prezidenţial pentru securitate naţională Condoleezza Rice. 

Oficialul american a apreciat, totuşi, că Statele Unite sunt încă dispuse să mai facă o serie de concesii privind proiectul de rezoluţie prezentat Consiliului de Securitate al ONU împreună cu Spania şi Marea Britanie, pentru a încerca să obţină sprijinul majorităţii membrilor Consiliului, subliniind că Saddam Hussein a avut 12 ani la dispoziţie pentru a renunţa la armele de distrugere în masă, iar problema nu constă în a-i acorda mai mult timp sau a spori numărul inspectorilor. 

"Tentativele de a soluţiona paşnic criza irakiană au intrat în ultima fază, iar preşedintele George W. Bush nu va acorda diplomaţiei un răgaz nelimitat", a declarat şi purtătorul de cuvânt al Casei Albe, Ari Fleischer. 

Premierul britanic, Tony Blair, a declarat, în aceeaşi zi, că este hotărât să-şi menţină atitudinea în privinţa dosarului irakian şi că se continuă eforturile pentru obţinerea unui consens al Consiliului de Securitate al Naţiunilor Unite pentru autorizarea intervenţiei militare. Marea Britanie şi aliaţii săi au încercat să redacteze un proiect modificat de rezoluţie, care să prevadă, potrivit premierului britanic, "condiţiile foarte clare pe care Irakul ar trebui să le îndeplinească pentru a demonstra că aplică în totalitate rezoluţiile ONU privind dezarmarea ţării sale". 

"Sper că ţările care declară că sunt pregătite să utilizeze dreptul de veto, indiferent de circumstanţe, vor reconsidera această atitudine, realizând că ar compromite nu doar procesul de dezarmare a lui Saddam Hussein, ci însăşi unitatea Naţiunilor Unite", a apreciat Tony Blair, în discursul ţinut în faţa Camerei Comunelor a Parlamentului britanic. "Ideea de a menţine trupe britanice şi americane în regiunea Golfului, pe o perioadă de mai multe luni, (...) fără a se insista asupra dezarmării Irakului, ar trimite un mesaj de slăbiciune, nu doar lui Saddam Hussein, ci şi lumii întregi", a adăugat premierul britanic. 

La 13 martie a.c., China şi Rusia şi-au reafirmat hotărârea de a se opune adoptării unei noi rezoluţii care să deschidă calea unei intervenţii militare în Irak. Astfel, reprezentanţii Chinei au declarat că "au luat notă de ultimele propuneri britanice la ONU în vederea găsirii unei soluţii paşnice pentru dezamorsarea crizei irakiene". 

"Rezoluţia 1441, în baza căreia, în luna noiembrie 2002, au fost reluate inspecţiile în Irak, trebuie exploatată până la capăt", a declarat purtătorul de cuvânt al Ministerului de Externe chinez, Kong Quan, adăugând: "O nouă rezoluţie nu este necesară. Nu au fost epuizate toate prevederile Rezoluţiei 1441, iar aplicarea acestui document începe să dea rezultate".

De asemenea, ministrul rus de externe, Igor Ivanov, a declarat în aceeaşi zi că Rusia va recurge la dreptul de veto în Consiliul de Securitate al ONU pentru a bloca o rezoluţie care deschide "direct sau indirect calea unei acţiuni militare împotriva Irakului". "Pentru moment este prematur să prezicem care va fi poziţia Rusiei în condiţiile în care nu există un proiect de rezoluţie concret. În cazul în care documentul va deschide direct sau indirect calea unei acţiuni militare, Rusia va recurge la dreptul de veto", a subliniat oficialul rus. 

SUA, Marea Britanie şi Spania au retras noul proiect de rezoluţie privind Irakul la 17 martie a.c.

Cancelarul Germaniei, Gerhard Schroeder, a declarat, la 17 martie a.c., că şansele unei soluţii paşnice la criza irakiană sunt foarte reduse. "Chiar dacă şansele sunt mai mici ca oricând, trebuie exploatată fiecare şansă pentru a evita un război, chiar şi în ultimul minut, chiar şi în ultima secundă", a declarat cancelarul Germaniei, ţară ce se opune categoric unei intervenţii militare în Irak. 

"Fermitatea Statelor Unite ale Americii este foarte, foarte mare, dar există posibilitatea pentru majoritatea membrilor Consiliului de Securitate al Organizaţiei Naţiunilor Unite, care este în favoarea unei soluţii paşnice, de a face o cotitură în ultimul moment", a afirmat cancelarul german. "Compromisurile propuse îndeosebi de Marea Britanie inversează sensul Rezoluţiei 1441 privind dezarmarea Irakului, care prevede că trebuie utilizată fiecare şansă pentru pace", a precizat liderul german. 

Precizându-şi opinia în legătură cu propunerea preşedintelui francez, Jacques Chirac, de a acorda inspectorilor ONU în dezarmare din Irak un termen de 30 de zile sau 60 de zile pentru a-şi încheia misiunea, cancelarul G. Schroeder a afirmat că "inspectorii trebuie să aibă timpul pe care ei îl cer, deoarece doar cei în cauză pot evalua clar de cât timp au nevoie". 

Pe de altă parte, Gerhard Schroeder a dezminţit existenţa unui plan de ajutor din partea Germaniei pentru reconstrucţia Irakului după un eventual război, subliniind că "Germania îşi va respecta angajamentele în cadrul ONU". Cancelarul german a răspuns astfel unor unor declaraţii neoficiale, care afirmau că Germania ar fi gata să deblocheze fonduri şi să trimită "până la o mie de militari în Irak pentru securizarea reconstrucţiei ţării după un eventual război, dacă misiunea respectivă va avea mandat ONU".

Preşedintele irakian Saddam Hussein a ameninţat la 17 martie a.c., că în eventualitatea în care ţara sa va fi atacată de SUA, va conduce această confruntare "la scara întregului glob". 

"Când inamicul va declanşa războiul, trebuie să ştie că această confruntare se va deschide peste tot unde există cer, pământ şi mare, la scara întregului glob", a declarat liderul irakian într-o reuniune cu înalţi responsabili militari. Saddam Hussein a solicitat responsabililor militari "să câştige războiul cu un minim de sacrificii posibile şi cu cât mai multe pagube în rândul agresorilor", adăugând că, în cazul atacării ţării sale, va avea loc o confruntare de amploare între trupele americane şi cele irakiene.

Ziua de 18 martie a.c., a fost, potrivit analiştilor politici, "ziua în care calea declanşării unui război în Irak a devenit fără întoarcere". Astfel, prin declaraţia Secretarului de stat al SUA, Colin Powell, care a afirmat că "eforturile diplomatice privind rezolvarea crizei irakiene au luat sfârşit" şi discursul adresat naţiunii la 18 martie a.c. de către liderul Administraţiei prezidenţiale, George W. Bush, care i-a adresat un ultimatum lui Saddam Hussein, invazia trupelor militare americane şi britanice în Irak este inevitabilă. 

Preşedintele George W. Bush a declarat în cadrul discursului că "Saddam Hussein şi fiii săi trebuie să părăsească Irakul în 48 ore. Refuzul de a o face va provoca un conflict militar care va începe la data pe care o vom alege". Totodată, George W. Bush i-a chemat pe militarii irakieni să nu lupte împotriva trupelor aliate, care vor intra în Irak pentru a-l dezarma pe Saddam Hussein, dacă acesta refuză să se conformeze ultimatumului. 

"Nu este prea târziu pentru militarii irakieni, care acţionează cu onoare, să-şi protejeze ţara, permiţând intrarea paşnică a forţelor coaliţiei pentru a elimina armele de distrugere în masă. Forţele noastre vor da unităţilor militare irakiene instrucţiuni clare asupra a ceea ce ele pot face pentru a nu fi atacate şi distruse", afirmat preşedintele american, care a precizat, de asemenea, că Saddam Hussein a ameninţat să doteze cu arme de distrugere în masă terorişti care ar putea ataca SUA. "Înainte ca această zi de oroare să vină, înainte de a fi prea târziu, acest pericol trebuie să dispară", a adăugat acesta. 

"Nu distrugeţi sondele de petrol, o sursă de bogăţie care aparţine poporului irakian. Nu ascultaţi ordinele de a folosi arme de distrugere în masă împotriva oricărei persoane, inclusiv contra poporului irakian. Crimele de război vor fi pedepsite şi nu va servi la nimic vinovatului să afirme, pentru a se apăra, că s-a conformat ordinelor", a avertizat George W. Bush. 

Preşedintele american a mai anunţat că SUA au luat noi măsuri de precauţie împotriva unor posibile agresiuni de retorsiune şi atacuri teroriste, printre care expulzarea unor persoane care au legături cu serviciile de informaţii irakiene şi au intensificat măsurile de securitate în aeroporturi şi porturi. "Aceste atacuri nu sunt inevitabile, dar sunt totuşi posibile", a adăugat el, după care a cerut ziariştilor, diplomaţilor şi inspectorilor în dezarmare ai ONU să părăsească Irakul. 

George W. Bush a afirmat că Statele Unite au format o coaliţie largă de aliaţi, care doresc să acţioneze, dacă Saddam Hussein nu se conformează ultimatumului. Majoritatea oficialilor americani cred că este improbabil ca Saddam Hussein să părăsească Irakul. 

Referitor la legitimitatea războiului, care nu se bucură de sprijinul Consiliului de Securitate, preşedintele american a dat asigurări că, potrivit termenilor precedentelor rezoluţii ale ONU, "Statele Unite şi aliaţii noştri sunt autorizaţi să recurgă la forţa pentru a deposeda Irakul de armele sale de distrugere în masă". Imediat după pronunţarea alocuţiunii de către preşedinte, autorităţile au ridicat nivelul de alertă teroristă de la galben (înalt) la portocaliu (foarte înalt) din cauza riscurilor de atentate legate de probabilul război din Irak. 

Irakul a respins ultimatumul american, încă înainte ca acesta să fie pronunţat de preşedintele George W. Bush, replicând prin vocea ministrului irakian de externe, Naji Sabri, că este exclusă varianta exilării lui Saddam Hussein şi că "nu există decât o soluţie, plecarea numărului unu în domeniul declanşării războaielor", adică a preşedintelui american.

Pe de altă parte şi Liga Arabă a respins ultimatumul lansat de preşedintele american George W. Bush omologului sau irakian, Saddam Hussein, acuzând SUA că "acţionează în afara legitimităţii internaţionale".

"Liga Arabă nu poate să accepte un astfel de avertisment definitiv. Regretăm decizia SUA de a acţiona în afara Consiliului de Securitate şi a legitimităţii internaţionale. Se pare că SUA ţin să pună capăt acţiunii diplomatice în pofida dorinţei întregii lumi care consideră că există o posibilitate reală de a se ajunge la o reglementare paşnică a crizei", a declarat purtătorul de cuvânt al organizaţiei pan-arabe, Hisham Yussef. Acesta a subliniat că "Rezoluţia 1441 a Consiliului de Securitate nu conţine o limită în timp şi comunitatea internaţională a recunoscut că Irakul a cooperat cu inspectorii ONU în dezarmare în vederea aplicării acestei rezoluţii". 

După ce a acordat un ultimatum de 48 de ore lui Saddam Hussein pentru a părăsi Irakul, liderul de la Casa Albă ar urma să solicite Congresului american alocarea a nu mai puţin de 90 de miliarde de dolari necesari pentru acoperirea cheltuielilor implicate de un război de câteva zile împotriva Irakului.

Purtătorul de cuvânt al preşedinţiei SUA, Ari Fleischer, a declarat că până în prezent nu a fost formulată o cerere concretă către legislativul american, adăugând însă că vicepreşedintele Dick Cheney a promis că imediat după elaborarea unui document privind costurile estimative ale războiului, Congresul va fi solicitat. La rândul său, senatorul democrat Joe Biden, şeful Comisiei pentru relaţii externe din Senatul SUA, a apreciat că aproximativ 100 de miliarde de dolari ar costa campania militară americană împotriva Irakului. Aceste fonduri includ un eventual ajutor financiar acordat Israelului, precum şi sume destinate implementării unor măsuri antiteroriste ce vor fi luate în SUA în cazul declanşării războiului.

 

2. Începerea activităţii Curţii Penale Internaţionale 

 

Curtea Penală Internaţională (CPI), primul tribunal permanent pentru judecarea acuzaţiilor de genocid şi crime de război, şi-a început activitatea la 11 martie a.c., după ce toţi cei 18 judecători au depus jurământul la Haga, unde va fi sediul CPI, în faţa reginei Olandei şi a Secretarului general al ONU, Kofi Annan. 

În discursul său, Kofi Annan a subliniat rolul CPI, precum şi importanţa răspunderii individuale a criminalilor de război. "Trebuie să fie descurajaţi cei care sunt tentaţi să comită crime sau care sunt împinşi de către alţii să le comită, făcându-i să înţeleagă că într-o bună zi vor fi nevoiţi să dea socoteală personal", a spus Kofi Annan.

Depunerea jurământului de către cei 18 judecători, 11 bărbaţi şi 7 femei, reprezintă un pas important pentru CPI, înfiinţată la 1 iulie 2002, dar care a funcţionat, până în prezent, cu o echipă administrativă alcătuită din 40 de persoane. "De ani de zile, această Curte este o abstracţie. Preluarea atribuţiilor de către judecători permite ca CPI să ia fiinţă şi să funcţioneze cu adevărat", a apreciat Richard Dicker, specialist în probleme de drept internaţional al organizaţiei pentru apărarea drepturilor omului "Human Rights Watch". 

Curtea Penală Internaţională, creată potrivit prevederilor Tratatului de la Roma din 1998, va avea competenţe de judecare a persoanelor acuzate de genocid, de crime împotriva umanităţii şi de crime de război, indiferent de naţionalitatea acestora. Jurisdicţia Curţii nu este retroactivă şi se referă doar la crimele comise după 1 iulie 2002. 

Instituirea progresivă a acestei instanţe a avut loc în pofida opoziţiei Statelor Unite ale Americii, care se tem că militarii americani riscă să fie aduşi în faţa acestui tribunal ca urmare a unor "jocuri politice". Preşedintele american, George W. Bush, a refuzat să accepte înfiinţarea CPI şi a declanşat o campanie care urmăreşte să limiteze jurisdicţia Curţii referitor la cetăţenii americani care locuiesc sau lucrează în străinătate. Statele Unite au semnat acorduri de exceptare de la jurisdicţia Curţii cu 24 de state, care au oferit garanţii că nu îi vor preda CPI pe cetăţenii americani aflaţi pe teritoriul lor. Până în prezent, nici una dintre ţările Uniunii Europene nu a semnat un astfel de document cu Statele Unite, dar unele state, cum este Italia, au sugerat că ar fi în favoarea unui astfel de act. 

Judecătorul canadian Philippe Kirsch, specialist în drept internaţional, a fost ales în unanimitate preşedinte al Curţii Penale Internaţionale, iar Akua Kuenyehia (Ghana) şi Elizabeth Odio Benito (Costa Rica) au fost alese în cele două posturi de vicepreşedinte ale CPI. Dintre cei 18 judecători fac parte foştii preşedinţi ai Tribunalului Penal Internaţional pentru fosta Iugoslavie şi pentru Rwanda, francezul Claude Jorda şi sud-africanul Navanethem Pillay. 

Curtea Penală Internaţională nu va realiza urmărirea judiciară şi nu-i va judeca pe autorii crimelor pentru care are competenţă decât după numirea unui procuror, care va avea loc în luna aprilie 2003. Acest procuror va examina cele peste 200 de plângeri primite deja de CPI, dintre care multe se referă la lideri politici africani. Potrivit experţilor Curţii, primele procese nu vor avea loc decât la sfârşitul anului 2004.

 

3. Alegerile legislative din Finlanda

 

Potrivit rezultatelor oficiale, Partidul de Centru, principala formaţiune politică a opoziţiei din Finlanda, a câştigat alegerile legislative desfăşurate în această ţară la 16 martie a.c. 

În viitorul parlament, Partidul de Centru va dispune de 55 locuri din totalul de 200 al Parlamentului unicameral finlandez ("Eduskunta"), depăşind Partidul Social-Democratic condus de premierul Paavo Lipponen, care a obţinut 53 de locuri. Partidul de centru a obţinut 24,7% din totalul voturilor exprimate, în timp ce Partidul Social-Democratic a obţinut 22,9% din sufragii. 

În această situaţie, liderul Partidului de Centru, Anneli Jaeaetteenmaeki, poate deveni noul prim-ministru al ţării, Finlanda putând deveni primul stat membru UE condus de două femei, (începând cu anul 2000, preşedintele ţării este Tarja Halonen). 

Premierul Paavo Lipponen a condus o coaliţie largă care a obţinut încă 67 de mandate, pe lângă cele 53 obţinute de Partidul Social-Democratic. Partenerii săi politici au înregistrat însă rezultate mai slabe faţă de precedentele alegeri desfăşurate în anul 1999:

- Partidul Coaliţiei Naţionale (conservator) - 18,5% din voturi şi 40 mandate (o scădere de 6 locuri faţă de 1999);

- Alianţa de Stânga - 9,9% din voturi şi 19 mandate (o scădere de 1 loc);

- Partidul Poporului Suedez (liberal) - 4,6% şi 8 mandate (o scădere de 3 mandate). 

Au mai depăşit pragul electoral de 1%:

- Uniunea Verzilor - 8% din totalul voturilor exprimate, 14 mandate; 

- Uniunea Creştină Finlandeză - 5,3% şi 7 mandate;

- "Adevăraţii Finlandezi" (agrarian) - 1,6%, 3 mandate;

- reprezentantul proviciei autonome Aland - 1 mandat.

Rata de participare la vot a fost de 66,6% din totalul de 4,2 milioane de alegători cu drept de vot. 

Principalele probleme care au figurat pe agenda electorală a partidelor aflate în cursa electorală au fost legate de relansarea exporturilor Finlandei, de revitalizarea economiei naţionale şi de reducerea ratei şomajului. 

Liderul Partidului de Centru, Anneli Jaatteenmaki, a insistat asupra eşecului coaliţiei de guvernământ de a reduce şomajul la jumătate aşa cum s-a angajat în 1999, fapt ce face ca Finlanda să se confrunte cu una dintre cele mai ridicate rate a şomajului existente în rândul statelor din Uniunea Europeană, peste 4%. 

Finlanda este un stat nealiniat din punct de vedere militar. De altfel, întreaga opinie publică finlandeză se opune unei intervenţii militare în Irak. În acest context, Anneli Jaatteenmaki, l-a acuzat pe premierul Paavo Lipponen că se situează mult prea aproape de poziţia SUA în contextul crizei irakiene. 

Potrivit analiştilor politici, victoria în alegerile legislative a Partidului de Centru nu va aduce schimbări semnificative nici în plan economic, nici în cel al politicii externe. 

 

 

 

4. Schimbări recente în conducerea Republicii Populare Chineze 

 

Secretarul general al Partidului Comunist Chinez (PCC), Hu Jintao, a fost ales, la 15 martie a.c., în funcţia de preşedinte al Republicii Populare Chineze, în urma votului membrilor Adunării Naţionale Populare (Parlamentul chinez). 

Vicepreşedinte al Chinei începând din 1998, acesta îl înlocuieşte în funcţie pe Jiang Zemin, care a condus ţara timp de zece ani. 

Hu Jintao, candidat unic, a fost ales pentru un mandat de cinci ani, numirea sa fiind susţinută de 2.937 dintre cei 2.945 de deputaţi reuniţi, începând din 5 martie, în sesiune anuală. Şase deputaţi nu au luat parte la vot. 

Adunarea Naţională Populară l-a reales, la aceeaşi dată, pe Jiang Zemin în funcţia de preşedinte al Comisiei Militare Centrale. Jiang Zemin a fost confirmat în funcţie cu 2.726 de voturi (92,5%). Candidat unic la această funcţie, Jiang Zemin conduce şi Comisia militară a Partidului Comunist Chinez, cele două organisme având, în mod tradiţional, structuri asemănătoare. Totodată, Adunarea Naţională Populară l-a numit pe preşedintele ales al Chinei, Hu Jintao, în funcţia de vicepreşedinte al Comisiei Militare Centrale. A fost aprobată, de asemenea, numirea generalilor Guo Boxiong şi Cao Gangchuan în funcţiile de vicepresedinţi ai Comisiei Militare Centrale. 

În funcţia de vicepreşedinte al ţării, Adunarea Naţională Populară l-a ales pe Zeng Qinghong, al cincilea în ierarhia regimului chinez. Acesta îl înlocuieşte în funcţie pe Hu Jintao, care a devenit preşedinte al Chinei. Fiul unui veteran al regimului comunist, Zeng Qinghong este unul dintre consilierii apropiaţi ai lui Jiang Zemin. În 1997, Jiang Zemin l-a promovat în Biroul Politic al PCC, în calitate de membru supleant. În luna noiembrie a anului trecut, el a devenit unul dintre cei nouă membri al Comitetului Permanent al Biroului Politic. 

Adunarea Naţională Populară l-a ales pe vicepremierul Wen Jiabao în funcţia de prim ministru. Wen Jiabao, singurul candidat pentru acest portofoliu, a fost desemnat să îi succeadă în funcţie lui Zhu Rongji, cu 2.906 de voturi favorabile, respectiv 99,3% din voturi. Ascensiunea lui Wen Jiabao pe scena politică chineză a atins punctul culminant în noiembrie 2002, când acesta a devenit numărul trei în ierarhia Partidului Comunist Chinez.

Preşedinte al Adunării Naţionale Populare a fost ales Wu Bangguo.

ANP chineză l-a ales pe Jia Chunwang, fost ministru al securităţii statului şi ministru al securităţii publice, în funcţia de procuror general al Republicii Populare Chineze, la recomandarea preşedintelui ales Hu Jintao. Xiao Yang, fost ministru al justiţiei, a fost confirmat de ANP în funcţia de preşedinte al Curţii Supreme a Poporului. 

China a încheiat astfel, seria remanierilor în structurile de vârf ale puterii, iniţiate la congresul din noiembrie 2002 al Partidului Comunist Chinez (PRC), care a propulsat în funcţii importante cadre tinere, din cea de-a patra generaţie de lideri chinezi. 

Fostul preşedinte Jiang Zemin s-a retras din prim-planul scenei politice după două mandate de şef al statului de câte cinci ani fiecare (după cum prevede Constituţia Republicii Populare Chineze), însă va continua să exercite o influenţă importantă în calitatea sa de preşedinte al Comisiei militare centrale a statului. Unii observatori politici apreciază că Jian Zemin ar putea să-şi conserve influenţa majoră în rezolvarea problemelor ţării, profitând de retragerea din funcţii a actualilor săi parteneri de guvernare, preşedintele Biroului Permanent al ANP, Li Peng şi premierul Zhu Rongji. 

Observatorii scenei politice chineze menţionează că numirea la conducerea statului a lui Hu Jintao, o personalitate politică cu o experienţă internaţională limitată, intervine în plină criză irakiană, pe umerii săi urmând să cadă responsabilitatea precizării poziţiei Chinei faţă de un război în Irak, China - membru permanent în Consiliul de Securitate al ONU,cu drept de veto, opunându-se până în prezent unei soluţii militare la problema irakiană. 

Conform aceloraşi analişti, noua echipă de lideri chinezi moşteneşte un bilanţ economic favorabil, dar ameninţat de dezechilibre pe viitor, între bogaţi şi săraci, oraşe şi sate, între regiuni prospere şi altele sărace. Fostele autorităţile chineze se angajaseră să creeze opt milioane de locuri de muncă în anul 2003 şi să aprofundeze reformele, inclusiv în plan financiar. Aceste sarcini vor fi preluate de noua echipă guvernamentală chineză.

 

5. Noi reforme administrative în Rusia 

 

Potrivit analiştilor politici, începând cu data de 11 martie 2003, preşedintele Rusiei, Vladimir Putin, a schimbat cursul politicii sale. În anul alegerilor parlamentare şi cu un an înaintea alegerilor prezidenţiale, liderul rus a iniţiat câteva acţiuni radicale, începând reforma structurală a guvernului. 

Astfel, anterior datei de 11 martie, preşedintele Rusiei a înlocuit un vice-premier, trei miniştri şi pe şeful Consiliului de Securitate al ţării, fiind destituţi vice-premierul Valentina Matvienko, ministrul Energiei Atomice, Evgheni Adamov, ministrul Căilor Ferate, Nikolai Aksenenko, ministrul de Interne, Vladimir Ruşailo, şi Serghei Ivanov, şeful Consiliului de Securitate al ţării.

După 11 martie, Vladimir Putin l-a numit pe reprezentantul plenipotenţiar al preşedintelui din regiunea de Nord-Vest a ţării, Viktor Cerkesov, în funcţia de şef al Comitetului de Stat pentru combaterea traficului ilegal de stupefiante şi substanţe psihotrope, fiind desfiinţat Comitetul din cadrul Ministerului de interne care se ocupa de aceste probleme. 

De asemenea, preşedintele rus a desfiinţat Serviciul federal al poliţiei fiscale, funcţiile acestuia fiind preluate de Ministerul de Interne, precum şi Agenţia federală de comunicaţii şi informaţii guvernamentale (FAPSI), iar structura militară a grănicerilor a fost transferată în subordinea Serviciului Federal de Securitate (FSB), ceea ce reprezintă, potrivit analiştilor politici, o întărire a unui departament-cheie în detrimentul altuia. Trecerea gărzilor de frontieră sub aripa FSB marchează, potrivit analiştilor politici, restabilirea structurilor existente în timpul URSS, când acestea făceau parte din KGB.

În cadrul unei reuniuni cu un grup de miniştri, preşedintele rus a afirmat că "efortul structurilor guvernamentale în lupta împotriva drogurilor nu a fost suficient de eficace", ceea ce a dus, în mod necesar, la crearea unei structuri federale - noul comitet de stat. 

Potrivit analiştilor politici, "în Rusia există un sistem al puterii învechit, ineficient şi ilogic". În actualul sistem politic rolul guvernului este neclar. El nu este nici politic, deoarece nu se formează în urma obţinerii majorităţii de către o formaţiune politică în urma desfăşurării de alegeri parlamentare, nu este nici tehnic deoarece nu este format în totalitate din experţi şi nici nu adoptă decizii economice, care sunt luate de preşedintele ţării. Nici rolul Parlamentului nu este foarte clar, Camera superioară (Consiliul Federaţiei) pierzând semnificaţia de adunare a liderilor regionali. Pe de altă parte, reprezentanţii plenipotenţiari ai preşedintelui în regiunile ţării nu au o putere reală. În afara de aceasta, unele regiuni sunt republici, altele sunt pur şi simplu regiuni, iar altele regiuni autonome. În plus, reprezentanţii plenipotenţiari sunt numiţi, guvernatorii sunt aleşi, iar primarii de municipii sunt aleşi în unele locuri de populaţie, iar în altele de adunări legislative. 

Analiştii politici apreciază că, "deocamdată, Rusia este o ţară care are un sistem administrativ deformat, cu un aparat de funcţionari exagerat de mare şi cu un sistem politic embrionar", dorinţa preşedintelui rus fiind aceea de a construi şi consolida democraţia în învechitul sistem rusesc.

 

6. Ridicarea de către SUA a sancţiunilor economice impuse Pakistanului

 

Preşedintele american, George W. Bush, a anunţat, la 15 martie a.c. ridicarea sancţiunilor impuse Pakistanului după lovitura de stat care l-a adus la putere pe actualul preşedinte pakistanez, Pervez Musharraf, în 1999. 

Potrivit Administraţiei prezidenţiale, decizia a fost adoptată pentru "a se facilita tranziţia spre un regim democratic în Pakistan, în cadrul eforturilor depuse de SUA pentru a răspunde şi a descuraja actele de terorism internaţional". 

Analiştii politici internaţionali subliniază că Pakistanul se numără printre statele membre ale Consiliului de Securitate de votul cărora SUA ar fi avut nevoie în vederea adoptării proiectului de rezoluţie prin care s-ar fi autorizat recursul la forţă în vederea dezarmării Irakului (proiect retras la 17 martie 2003).

Guvernul pakistanez a salutat decizia anunţată de Statele Unite în legătură cu ridicarea sancţiunilor impuse ţării. "Cred că este un semn bun. Acum avem un guvern civil, iar democraţia a fost restaurată în Pakistan", a afirmat ministrul informaţiilor, Sheikh Rashid, afirmând că această decizie "nu are nici o legătură cu situaţia actuală privind criza irakiană". El a adăugat că Pakistanul "va acorda în continuare sprijin Statelor Unite în războiul împotriva terorismului". 

În momentul lansării ofensivei în Afganistan, în octombrie 2001, Statele Unite au ridicat o primă serie de sancţiuni economice împotriva ţării - legate mai ales de livrările de echipamente militare - impuse în 1998, ca urmare a testelor nucleare efectuate de Pakistan. 

Administraţia prezidenţială a precizat că ridicarea acestor sancţiuni trebuie "să faciliteze tranziţia către un regim democratic în Pakistan" şi "este importantă în cadrul eforturilor depuse de Statele Unite pentru a răspunde şi a descuraja actele de terorism internaţional". 

Ca prim efect al ridicării acestor sancţiuni, Guvernul afgan a ordonat eliberarea tuturor pakistanezilor deţinuţi de cel puţin un an în închisorile din Afganistan, acuzaţi că ar fi luptat de partea reţelei al-Qaida sau a talibanilor. "Această decizie trebuie interpretată ca un gest de bunăvoinţă referitor la Pakistan, având scopul de a îmbunătăţi relaţiile dintre cele două ţări", a subliniat Fazel Akbar, purtătorul de cuvânt al preşedintelui afgan. 

Autorităţile afgane nu au anunţat însă nici o dată exactă pentru eliberarea efectivă a prizonierilor, cei mai mulţi fiind deţinuţi în localitatea Sherberghan, după ce au fost capturaţi în anul 2001, în timpul ofensivei Alianţei Nordului împotriva talibanilor.

 

7. Deschiderea lucrărilor Forumului mondial al apei de la Kyoto

 

La 16 martie a.c., la Kyoto (Japonia), s-a deschis Forumul mondial al apei, cei peste 10000 de participanţi, reprezentând 160 de ţări ale lumii, fiind invitaţi să propună soluţii concrete pentru a veni în sprijiniul celor 1,4 miliarde de locuitori ai planetei care nu au acces la apă potabilă. 

Forumul mondial al apei de la Kyoto, ale cărui lucrări sunt prevăzute să dureze până la 23 martie, este cel de-al treilea de acest fel după cele desfăşurate la Haga (Olanda), în anul 2000 şi Marrakech (Maroc), în anul 1997, reprezentând cel mai mare eveniment consacrat vreodată acestei teme, după cum subliniază analiştii politici. 

Comunitatea internaţională a decis cu ocazia Summit-ului mondial pentru Dezvoltare Durabilă, desfăşurat în 2002 la Johannesburg (Africa de Sud), reducerea la jumătate, până în anul 2015, a numărului persoanelor lipsite de apă potabilă şi a proporţiei persoanelor fără acces la utilităţi sanitare, estimate în prezent la 2,3 miliarde. 

În cuvântul de deschidere, ex-premierul nipon Ryutaro Hashimoto a subliniat faptul că Forumul de la Kyoto "nu va fi un simplu forum de discuţii" şi că "a sosit timpul ca discuţiile să devină acţiune, pentru ca obiectivele stabilite să fie atinse". 

"Criza mondială a apei reprezintă una din cele mai mari provocări ale secolului al XXI-lea", a afirmat, la rândul sau, Mahmoud Abu-Zeid, preşedinte al Consiliului mondial al apei, co-organizator al Forumului, care a lansat un apel la "stabilirea unui nou sistem de finanţare pentru ţările sărace şi cele mai însetate". 

Între cele 40 de subiecte care vor fi dezbătute în cadrul temei centrale a Forumului mondial al apei de la Kyoto figurează, de asemenea, schimbările climatice, apa ca factor de conflict, noile tehnologii de irigare şi finanţarea infrastructurilor pentru apă. În acest context, participanţilor la reuniune li s-a prezentat un mesaj-video al preşedintelui francez, Jacques Chirac, în care acesta atrage atenţia că în următorii 20 de ani două treimi din cele opt miliarde de locuitori ai planetei riscă să se confrunte cu o penurie de apă, fiind exprimată dorinţa Franţei de a se crea un Observator mondial al apei, care să aibă drept atribuţii urmărirea realizării obiectivelor definite la Johannesburg. 

Participanţii la Forumul mondial al apei de la Kyoto vor adopta o declaraţie asupra obiectivelor discutate şi vor stabili un portofoliu de acţiuni, elaborat pe baza listei celor mai mult de 300 de proiecte utilitare propuse de 30 de ţări şi de cele aproximativ 12 organizaţii internaţionale reprezentate. 

8. Pericolul ignorării Balcanilor de către Occident

 

"Dezmembrarea fostei Iugoslavii nu este o ştire de ultimă oră, dar asasinarea premierului sârb Zoran Djindjic este un memento care avertizează că munca reconstrucţiei de după un război este un proces îndelungat şi adesea periculos", apreciază Mark Medish, în editorialul din 13 martie a.c. al cotidianului "Financial Times".

În condiţiile în care "o coaliţie a voluntarilor condusă de SUA", se pregăteşte de război împotriva Irakului, "liderii occidentali ar trebui să îşi amintească de munca nefinalizată legată de intervenţia lor militară din Balcani, în anii '90", consideră politicianul american, apreciind că experienţa conflictului din Balcani conţine lecţii importante pentru un Orient Mijlociu de după Saddam Hussein. 

O stabilizare durabilă în Europa de Sud-Est este posibilă, dar ea necesită o atenţie temeinică din partea SUA şi a Europei. "A păstra un ochi fixat pe acest colţ al lumii este deosebit de dificil când focalizarea politicii s-a mutat covârşitor asupra războiului împotriva terorismului şi asupra ţărilor incluse pe axa răului. Occidentul ignora Balcanii spre marele său dezavantaj", apreciază "Financial Times".

Procesele paralele de extindere ale Uniunii Europene şi NATO au generat un sens pozitiv de convergenţă între Est şi Vest în ţările balcanice care urmează să adere în următorii ani la aceste organisme. Mark Medish consideră că celelalte state, aflate pe lista de aşteptare, se tem că vor fi lăsate la o parte pentru totdeauna, "printre ţările cu risc de marginalizare şi destabilizare numărându-se Serbia-Muntenegru, Bosnia-Herţegovina şi Albania".

Analiştii politici consideră că intervenţia SUA în Balcani, deşi destul de târzie, este o istorie de succes în procesul de edificare al unei naţiunii şi de integrare regională. S-a pus capăt războiului şi genocidului din Bosnia-Herţegovina, iar mai târziu din Kosovo, cu ajutorul unei forţe din afară, în acest fel, "un alt stat european fiind recuperat din epoca războiului rece". Dar procesul de asigurare a păcii regionale nu este încheiat.

"SUA şi Europa au cheltuit miliarde de dolari ca asistenţă în vederea dezvoltării economice şi pentru edificarea unor instituţii care să sprijine democraţia şi deschiderea pieţei. Aceste eforturi sunt prin natura lor lente. În perioada următoare, este necesar să fie abordate mai multe probleme rămase nesoluţionate", apreciază analiştii cotidianului "The New York Times" din 13 martie a.c. 

Potrivit acestora, noua uniune Serbia-Muntenegru trebuie să focalizeze un efort mai robust din partea comunităţii internaţionale. "Sârbii au făcut ceea ce irakienii nu au reuşit: au eliminat un regim asasin. Occidentul a răspuns cu generozitate, de exemplu prin anularea datoriei externe. Dar jocul sancţiunilor condiţionate de arestarea celor acuzaţi de crime de război a mers dincolo de avantajele vizate şi i-a subminat chiar şi pe reformatorii care au eliberat ţara, aşa cum a fost Zoran Djindjic". 

În al doilea rând, statutul definitiv al provinciei Kosovo trebuie abordat cu prudenţă şi progresiv. Apelurile la o soluţionare neîntârziată şi la o retragere pripită a forţelor de menţinere a păcii ar putea avea consecinţe dezastruoase pentru această regiune pe termen lung. 

În al treilea rând, analiştii apreciază că Bosnia-Heţegovina are şanse de succes ca ţară unificată în conformitate cu Acordurile de pace semnate la Dayton în 1995, dar trebuie realizată integrarea comunităţilor sale separate şi construirea instituţiilor inter-etnice.

În al patrulea rând, ca parte a negocierilor de aderare la UE, "The New York Times" consideră că va fi necesar să se exercite presiuni asupra Croaţiei pentru ca acest stat să îşi ratifice tratatul de succesiune iugoslavă semnat la Viena în anul 2001. Croaţia este singura ţară care blochează soluţionarea legală şi repartizarea bunurilor materiale între statele succesoare: Macedonia, Bosnia, Serbia şi Muntenegru.

În al cincilea rând, SUA şi UE trebuie să continue să acorde sprijin financiar, asistenţă tehnică şi să ajute la promovarea investiţiilor în regiune, instituţiile financiare internaţionale şi agenţiile de asistenţă trebuind să rămână ferm angajate în această chestiune.

În final, analiştii americani apreciază că "Occidentul trebuie să nu mai facă din perspectiva integrării Balcanilor în cluburile sale un «vârf» al reformelor politice şi economice esenţiale". Sub preşedinţia semestrială asigurată în anul 2003 de Grecia şi Italia, UE are un stimulent pentru a se focaliza mai puternic asupra Europei de Sud-Est. Între timp, NATO trebuie să elaboreze o Cartă Adriatică, similară Cartei Baltice care a avut succes, pentru a coopta zona Balcanilor într-un dialog oficial privind securitatea, care să conducă la acceptarea de noi membri în organizaţie.

Potrivit "New York Times", "dacă Occidentul abordează corect aceste obiective, Balcanii vor înceta într-o zi să mai fie sinomim cu vrajba şi neîncrederea". 

Cotidianul italian "Corriere della Sera", apreciază: "cu cât cunoşti mai mult Balcanii, cu atât îi înţelegi mai puţin. Cu siguranţă că balcanic, în sensul controversat care se atribuie acestui adjectiv, a fost şi Zoran Djindjic". Potrivit analiştilor italieni, explicaţia actului comis împotriva sa nu poate fi decât complicată şi controversată şi nu are decât o certitudine: "vidul instituţional lăsat într-o Serbie fragilă, sărăcită, uitată după bombardamentul umanitar, teritoriu de tranzit şi predilect al criminalităţii organizate, încă confuz din Croaţia şi până în Albania".

Presa internaţională este unanimă în relevarea consecinţelor acestui asasinat: "un regres pentru Tribunalul Penal Internaţional, care şi-a pus în Z. Djindjic cea mai mare speranţă pentru predarea unor sârbi cu nume sonore, care se ascund în prezent, deşi au fost condamnaţi de TPI", ("The International Herald Tribune"); "SUA pierd cel mai puternic aliat politic din regiunea balcanică, iar moartea sa subliniază natura nefinalizată a revoluţiei care l-a îndepărtat pe S. Miloşevici în anul 2000", ("The Washington Post"); "ar putea exista şi o latură pozitivă: moartea lui Z. Djindjic i-ar putea uni pe susţinătorii reformei", ("The New York Times").

"În ţările în care instituţiile lipsesc, indivizii contează foarte mult", apreciază "The New York Times". "Zoran Djindjic a încercat să propulseze Iugoslavia în Europa modernă. Înainte de a deveni premierul de după S. Miloşevici şi primul şef necomunist al unui executiv sârb de după epoca lui I.B. Tito, Z. Djindjic a fost exact contrariul a toate acestea, cu două unice ţinte: ambiţia de putere şi ura faţă de omul care a trimis Iugoslavia în evul mediu", consideră "Corriere della Sera".

Potrivit "Financial Times", "Zoran Djindjic, omul Serbiei europene, a fost nevoit să încheie socotelile cu diferite clanuri şi potentaţi economici într-o etapă de reorganizare, de aflux al investiţiilor şi de credite, privatizări şi licitaţii. Acesta a fost omul cu cea mai mare putere, ca premier, dar şi liderul care întrunea cel mai mic consens, aceasta pentru că puţini cetăţeni ai Serbiei au văzut avantajele democraţiei". 

"După ce va fi trecut perioada omagierii celui dispărut, nici Europa şi nici Statele Unite nu mai trebuie să uite de Serbia. Procesul de democratizare al ţării trebuie ajutat să progreseze", concluzionează "Le Monde".

